title: Rozhodnutie Rady z  1. decembra 2009 , ktorým sa ustanovujú opatrenia na vykonávanie rozhodnutia Európskej rady o vykonávaní predsedníctva Rady a o predsedníctve prípravných orgánov Rady

text:
               9.12.2009

               SK

               Úradný vestník Európskej únie

               L 322/28

      ROZHODNUTIE RADY

   z 1. decembra 2009,
   ktorým sa ustanovujú opatrenia na vykonávanie rozhodnutia Európskej rady o vykonávaní predsedníctva Rady a o predsedníctve prípravných orgánov Rady
   (2009/908/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 16 ods. 9,
   so zreteľom na Zmluvu o fungovaní Európskej únie, a najmä na jej článok 236 písm. b),
   so zreteľom na rozhodnutie Európskej rady z 1. decembra 2009 o vykonávaní predsedníctva Rady (1), a najmä na jeho článok 2 tretí odsek a článok 4,
   keďže:

               (1)

               Je potrebné ustanoviť opatrenia na uplatňovanie rozhodnutia Európskej rady o vykonávaní predsedníctva Rady (ďalej len „rozhodnutie Európskej rady“).

               (2)

               Tieto vykonávacie opatrenia zahŕňajú poradie, v akom budú vopred určené skupiny troch členských štátov postupne vykonávať predsedníctvo počas obdobia 18 mesiacov, pričom sa zohľadní skutočnosť, že od 1. januára 2007 jestvuje podľa rokovacieho poriadku Rady systém 18-mesačných programov dohodnutých medzi tromi predsedníctvami, ktoré vykonávajú túto funkciu v dotknutom období.

               (3)

               V súlade s článkom 1 rozhodnutia Európskej rady sa musí pri zložení skupín zohľadňovať rozmanitosť členských štátov a geografická rovnováha v rámci Únie.

               (4)

               Rozdelenie právomocí medzi členskými štátmi vo vnútri každej skupiny je ustanovené v článku 1 ods. 2 rozhodnutia Európskej rady. V obidvoch situáciách ustanovených v článku 2 ods. 1 tohto rozhodnutia sa podrobnosti upravujúce spoluprácu členských štátov v rámci každej skupiny určia vzájomnou dohodou dotknutých členských štátov.

               (5)

               Vykonávacie opatrenia by okrem toho mali zahŕňať osobitné pravidlá predsedníctva prípravných orgánov Rady pre zahraničné veci, ako je ustanovené v článku 2 treťom odseku rozhodnutia Európskej rady.

               (6)

               Väčšine týchto prípravných orgánov by mal predsedať zástupca vysokého predstaviteľa Únie pre zahraničné veci a bezpečnostnú politiku (ďalej len „vysoký predstaviteľ“), zatiaľ čo ostatným by malo naďalej predsedať šesťmesačné predsedníctvo. Ak je predsedom takýchto orgánov zástupca vysokého predstaviteľa, môže sa uplatniť prechodné obdobie.

               (7)

               Prípravné orgány, ktorým nepredsedá šesťmesačné predsedníctvo, by sa mali tiež uviesť v tomto rozhodnutí, ako je ustanovené v článku 2 treťom odseku rozhodnutia Európskej rady.

               (8)

               Predsedníctvo prípravných orgánov neuvedených v tomto rozhodnutí sa bude vykonávať v súlade s článkom 2 rozhodnutia Európskej rady,

         PRIJALA TOTO ROZHODNUTIE:
   Článok 1
   Poradie, v akom členské štáty vykonávajú predsedníctvo Rady od 1. januára 2007, je ustanovené v rozhodnutí Rady z 1. januára 2007, ktorým sa určuje poradie pri vykonávaní predsedníctva Rady (2).
   Rozdelenie tohto poradia predsedníctiev do skupín troch členských štátov v súlade s článkom 1 ods. 1 rozhodnutia Európskej rady je ustanovené v prílohe I k tomuto rozhodnutiu.
   Článok 2
   1.   Každý člen skupiny uvedenej v článku 1 druhom pododseku po poradí predsedá počas obdobia šiestich mesiacov všetkým zloženiam Rady s výnimkou zloženia Rady pre zahraničné veci. Ostatní členovia skupiny pomáhajú predsedníctvu pri vykonávaní všetkých jeho právomocí na základe 18-mesačného programu Rady.
   2.   Členovia skupiny uvedení v článku 1 sa môžu medzi sebou dohodnúť o iných úpravách.
   3.   V obidvoch situáciách ustanovených v odsekoch 1 a 2 sa podrobnosti upravujúce spoluprácu členských štátov v rámci každej skupiny určia vzájomnou dohodou dotknutých členských štátov.
   Článok 3
   O poradí, v akom budú členské štáty vykonávať predsedníctvo od 1. júla 2020, rozhodne Rada pred 1. júlom 2017.
   Článok 4
   Predsedníctvo prípravných orgánov Rady pre zahraničné veci sa spravuje pravidlami vymedzenými v prílohe II.
   Článok 5
   Predsedníctvo prípravných orgánov uvedených v prílohe III sa vykonáva podľa uvedenej prílohy.
   Článok 6
   Toto rozhodnutie nadobúda účinnosť dňom jeho prijatia.

      Toto rozhodnutie sa uverejní v Úradnom vestníku Európskej únie.
      V Bruseli 1. decembra 2009

            Za Radu

            predsedníčka

         B. ASK

      (1)  Ú. v. EÚ L 315, 2.12.2009, s. 50.

      (2)  Ú. v. EÚ L 1, 4.1.2007, s. 11.

      PRÍLOHA I

                  Nemecko

                  január – jún

                  2007

                  Portugalsko

                  júl – december

                  2007

                  Slovinsko

                  január – jún

                  2008

                  Francúzsko

                  júl – december

                  2008

                  Česká republika

                  január – jún

                  2009

                  Švédsko

                  júl – december

                  2009

                  Španielsko

                  január – jún

                  2010

                  Belgicko

                  júl – december

                  2010

                  Maďarsko

                  január – jún

                  2011

                  Poľsko

                  júl – december

                  2011

                  Dánsko

                  január – jún

                  2012

                  Cyprus

                  júl – december

                  2012

                  Írsko

                  január – jún

                  2013

                  Litva

                  júl – december

                  2013

                  Grécko

                  január – jún

                  2014

                  Taliansko

                  júl – december

                  2014

                  Lotyšsko

                  január – jún

                  2015

                  Luxembursko

                  júl – december

                  2015

                  Holandsko

                  január – jún

                  2016

                  Slovensko

                  júl – december

                  2016

                  Malta

                  január – jún

                  2017

                  Spojené kráľovstvo

                  júl – december

                  2017

                  Estónsko

                  január – jún

                  2018

                  Bulharsko

                  júl – december

                  2018

                  Rakúsko

                  január – jún

                  2019

                  Rumunsko

                  júl – december

                  2019

                  Fínsko

                  január – jún

                  2020

      PRÍLOHA II

         PREDSEDNÍCTVO PRÍPRAVNÝCH ORGÁNOV RADY PRE ZAHRANIČNÉ VECI (1)

      Predsedníctvo prípravných orgánov Rady pre zahraničné veci v kategóriách 1 až 4 v nasledujúcej tabuľke sa vykonáva takto:

                  1)

                  Kategória 1 (prípravné orgány v oblasti obchodu a rozvoja):
                  Týmto prípravným orgánom predsedá polročné predsedníctvo.

                  2)

                  Kategória 2 (geografické prípravné orgány)
                  Týmto prípravným orgánom predsedá zástupca vysokého predstaviteľa.

                  3)

                  Kategória 3 (horizontálne prípravné orgány, predovšetkým SZBP)
                  Prípravným orgánom predsedá zástupca vysokého predstaviteľa s výnimkou týchto prípravných orgánov, ktorým predsedá polročné predsedníctvo:

                              —

                              pracovná skupina radcov pre vonkajšie vzťahy (RELEX),

                              —

                              pracovná skupina pre boj proti terorizmu (medzinárodné aspekty) (COTER),

                              —

                              pracovná skupina pre uplatňovanie špecifických opatrení na boj s terorizmom (COCOP),

                              —

                              pracovná skupina pre konzulárne záležitosti (COCON),

                              —

                              pracovná skupina pre medzinárodné právo verejné (COJUR) a

                              —

                              pracovná skupina pre morské právo (COMAR).

                  4)

                  Kategória 4 (prípravné orgány týkajúce sa SBOP)
                  Prípravným orgánom týkajúcim sa SBOP predsedá zástupca vysokého predstaviteľa (2).

            Vysoký predstaviteľ a polročné predsedníctvo úzko spolupracujú, aby zabezpečili ucelenosť medzi všetkými prípravnými orgánmi Rady pre zahraničné veci.
      Prípravným orgánom kategórie 3 a 4 naďalej predsedá polročné predsedníctvo počas prechodného obdobia nepresahujúceho šesť mesiacov od prijatia rozhodnutia Rady o organizácii a fungovaní Európskej služby pre vonkajšiu činnosť (ESVČ). Pokiaľ ide o kategóriu 2, prechodné obdobie bude trvať najviac 12 mesiacov.
      Podmienky vymenovania predsedov
      Keď sa v rozhodnutí Európskej rady alebo v tomto rozhodnutí uvádza, že prípravnému orgánu (PBV a príslušným pracovným skupinám) predsedá zástupca vysokého predstaviteľa, zodpovedá za vymenovanie predsedu vysoký predstaviteľ. Predsedovia sa vymenúvajú na základe ich kompetencií, pričom sa zabezpečí primeraná geografická rovnováha a transparentnosť. Vysoký predstaviteľ zabezpečí, že osoba, ktorú zamýšľa vymenovať ako predsedu, bude požívať dôveru členských štátov. Ak daná osoba ešte nie je členom ESVČ, stane sa ním v súlade s náborovými postupmi ESVČ aspoň na obdobie svojho mandátu. Uplatňovanie tejto úpravy sa vyhodnotí v rámci správy o stave ESVČ plánovanej na rok 2012.

                              1.

                              Prípravné orgány v oblasti obchodu a rozvoja

                  Výbor článku 207

                  pracovná skupina pre AKT

                  pracovná skupina pre rozvojovú spoluprácu (DEVGEN)

                  pracovná skupina pre EZVO

                  pracovná skupina pre tovar dvojakého použitia

                  pracovná skupina pre obchodné otázky

                  pracovná skupina pre komodity

                  pracovná skupina pre všeobecný systém preferencií

                  pracovná skupina pre prípravu medzinárodných konferencií o rozvoji/ Dohovor OSN o boji proti dezertifikácii (UNCCD)/Konferencia OSN pre obchod a rozvoj (UNCTAD)

                  pracovná skupina pre humanitárnu a potravinovú pomoc

                  pracovná skupina pre vývozné úvery

                              2.

                              Geografické prípravné orgány

                  pracovná skupina pre Mašrek/Magreb (COMAG/MaMa)

                  pracovná skupina pre východnú Európu a Strednú Áziu (COEST)

                  pracovná skupina pre západný Balkán (COWEB)

                  pracovná skupina pre Blízky východ/Perzský záliv (COMEM/MOG)

                  pracovná skupina pre Áziu a Oceániu (COASI)

                  pracovná skupina pre Latinskú Ameriku (COLAT)

                  pracovná skupina pre transatlantické vzťahy (COTRA)

                  pracovná skupina pre Afriku (COAFR)

                              3.

                              Horizontálne prípravné orgány (predovšetkým SZBP)

                  pracovná skupina radcov pre vonkajšie vzťahy (RELEX)

                  skupina Nicolaidis

                  pracovná skupina pre globálne odzbrojenie a kontrolu zbrojenia (CODUN)

                  pracovná skupina pre nešírenie (CONOP)

                  pracovná skupina pre vývoz konvenčných zbraní (COARM)

                  pracovná skupina pre ľudské práva (COHOM)

                  pracovná skupina pre boj proti terorizmu (medzinárodné aspekty) (COTER) (3)

                  pracovná skupina pre uplatňovanie špecifických opatrení na boj s terorizmom (COCOP) (3)

                  pracovná skupina pre OBSE a Radu Európy (COSCE)

                  pracovná skupina pre Organizáciu Spojených národov (CONUN)

                  pracovná skupina ad hoc pre mierový proces na Blízkom východe (COMEP)

                  pracovná skupina pre medzinárodné právo verejné (COJUR, COJUR-ICC)

                  pracovná skupina pre morské právo (COMAR)

                  pracovná skupina pre konzulárne záležitosti (COCON)

                  pracovná skupina pre administratívne záležitosti a protokol SZBP (COADM)

                              4.

                              Prípravné orgány týkajúce sa SBOP

                  Vojenský výbor (VVEÚ)

                  pracovná skupina Vojenského výboru (PSVVEÚ)

                  politicko-vojenská pracovná skupina (PMG)

                  Výbor pre civilné aspekty riešenia krízových situácií (CIVCOM)

                  pracovná skupina pre európsku politiku zbrojenia

         (1)  Po 1. decembri 2009 by sa malo uskutočniť urýchlene preskúmanie rozsahu a organizácie pracovných štruktúr v oblasti zahraničných vecí, najmä pokiaľ ide o oblasť rozvoja. V prípade potreby sa pravidlá vykonávania predsedníctva preskúmaných pracovných skupín upravia v súlade so všeobecnými zásadami ustanovenými v tejto prílohe.

         (2)  Vojenskému výboru (VVEÚ) a pracovnej skupine Vojenského výboru (PSVVEÚ) aj naďalej predsedá volený predseda, ako sa uvádza v prílohe III, rovnako ako pred nadobudnutím účinnosti tohto rozhodnutia.

         (3)  Otázka pracovnej skupiny pre boj proti terorizmu (medzinárodné aspekty) (COTER) a pracovnej skupiny pre uplatňovanie špecifických opatrení na boj s terorizmom (COCOP) sa bude riešiť v rámci rokovaní o pracovných štruktúrach SVV.

      PRÍLOHA III

         PREDSEDOVIA PRÍPRAVNÝCH ORGÁNOV RADY SO STÁLYM PREDSEDNÍCTVOM

      Volení predsedovia

                  Hospodársky a finančný výbor

                  Výbor pre zamestnanosť

                  Výbor pre sociálnu ochranu

                  Vojenský výbor (1)

                  Výbor pre hospodársku politiku

                  Výbor pre finančné služby

                  pracovná skupina Vojenského výboru (1)

                  skupina pre kódex správania (zdaňovanie podnikov)

            Predsedníctvo zabezpečuje Generálny sekretariát Rady

                  Bezpečnostný výbor

                  pracovná skupina pre informácie

                  pracovná skupina pre spracovanie právnych údajov

                  pracovná skupina pre elektronické komunikácie

                  pracovná skupina pre kodifikáciu právnych predpisov

                  pracovná skupina právnikov lingvistov

                  pracovná skupina pre nové budovy

         (1)  Pozri tiež prílohu II.


title: 2009/875/ES: Rozhodnutie Komisie z  30. novembra 2009 , ktorým sa schvaľujú rozhodnutia Spoločenstva o dovoze určitých chemikálií podľa nariadenia Európskeho parlamentu a Rady (ES) č. 689/2008

text:
               2.12.2009

               SK

               Úradný vestník Európskej únie

               L 315/25

      ROZHODNUTIE KOMISIE

   z 30. novembra 2009,
   ktorým sa schvaľujú rozhodnutia Spoločenstva o dovoze určitých chemikálií podľa nariadenia Európskeho parlamentu a Rady (ES) č. 689/2008
   (2009/875/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií (1), a najmä na jeho článok 12 ods. 1 druhý pododsek,
   po konzultácii s výborom zriadeným podľa článku 133 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (2),
   keďže:

               (1)

               Podľa nariadenia (ES) č. 689/2008 má Komisia v mene Spoločenstva rozhodnúť, či povolí alebo nepovolí dovoz akejkoľvek chemickej látky do Spoločenstva v rámci postupu udeľovania predbežného súhlasu po predchádzajúcom ohlásení (Prior Informed Consent procedure, ďalej len „postup PIC“).

               (2)

               Program Organizácie Spojených národov pre životné prostredie (United Nations Environment Programme – UNEP) a Organizácia pre výživu a poľnohospodárstvo (Food and Agriculture Organization – FAO) boli poverené, aby zabezpečili funkciu sekretariátu na uplatňovanie postupu PIC ustanoveného Rotterdamským dohovorom o udeľovaní predbežného súhlasu po predchádzajúcom ohlásení pre niektoré nebezpečné chemické látky a pesticídy v medzinárodnom obchode (ďalej len „Rotterdamský dohovor“), ktorý schválilo Spoločenstvo rozhodnutím Rady 2006/730/ES (3).

               (3)

               Komisia konajúca ako spoločný menovaný orgán musí v mene Spoločenstva a jeho členských štátov zasielať rozhodnutia o dovoze chemických látok, na ktoré sa vzťahuje postup PIC, sekretariátu Rotterdamského dohovoru.

               (4)

               Do zoznamu látok, na ktoré sa vzťahuje postup PIC, bola rozhodnutím RC.4/5 prijatým na štvrtom zasadnutí konferencie zmluvných strán a na základe informácií, ktoré Komisia dostala od sekretariátu Rotterdamského dohovoru v podobe usmerňujúceho dokumentu k rozhodnutiu, zaradená skupina chemických látok „zlúčeniny tributylstanylu“ používaných ako pesticídy. Zlúčeniny tributylstanylu patria do rozsahu pôsobnosti nariadenia (ES) č. 1907/2006 a patria k tým organickým zlúčeninám cínu, ktorých použitie ako látok a zložiek prípravkov pôsobiacich ako biocídy je prísne obmedzené.

               (5)

               Účinná látka bis(tributylstanium)oxid patrí do rozsahu pôsobnosti smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (4). Bis(tributylstanium)oxid patrí do skupiny zlúčenín tributylstanylu a používal sa ako prípravok na ochranu dreva až dovtedy, kým toto posledné použitie nebolo zakázané nariadením Komisie (ES) č. 1048/2005 z 13. júna 2005, ktorým sa mení a dopĺňa nariadenie (ES) č. 2032/2003 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (5).

               (6)

               Z tohto dôvodu by sa malo prijať konečné rozhodnutie o dovoze zlúčenín tributylstanylu,

         ROZHODLA TAKTO:
   Článok 1
   Prijíma sa konečné rozhodnutie o dovoze zlúčenín tributylstanylu ustanovené v prílohe vo formulári na odpoveď vzťahujúcu sa na dovoz.

      V Bruseli 30. novembra 2009

            Za Komisiu

         Stavros DIMAS

            člen Komisie

      (1)  Ú. v. EÚ L 204, 31.7.2008, s. 1.

      (2)  Ú. v. EÚ L 396, 30.12.2006, s. 1.

      (3)  Ú. v. EÚ L 299, 28.10.2006, s. 23.

      (4)  Ú. v. ES L 123, 24.4.1998, s. 1.

      (5)  Ú. v. EÚ L 178, 9.7.2005, s. 1.

      PRÍLOHA

         FORMULÁR NA ODPOVEĎ VZŤAHUJÚCU SA NA DOVOZ


title: 2013/181/EÚ: Rozhodnutie Rady z  22. apríla 2013 o vypracovaní zoznamu troch zastupujúcich sudcov Súdu pre verejnú službu

text:
                  23.4.2013

                  SK

                  Úradný vestník Európskej únie

                  L 111/49

         ROZHODNUTIE RADY
         z 22. apríla 2013
         o vypracovaní zoznamu troch zastupujúcich sudcov Súdu pre verejnú službu
         (2013/181/EÚ)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 257,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
         so zreteľom na Protokol o štatúte Súdneho dvora Európskej únie, a najmä na jeho článok 62c druhý odsek,
         so zreteľom na nariadenie Európskeho parlamentu a Rady (EÚ, Euratom) č. 979/2012 z 25. októbra 2012 o zastupujúcich sudcoch Súdu pre verejnú službu Európskej únie (1), a najmä na jeho článok 1,
         so zreteľom na odporúčanie predsedu Súdneho dvora z 10. decembra 2012,
         keďže:

                     (1)

                     V Protokole o štatúte Súdneho dvora Európskej únie sa ustanovuje možnosť prideliť zastupujúcich sudcov na osobitné súdy, aby zastúpili neprítomných sudcov, ktorí sa bez toho, aby boli postihnutí invaliditou, ktorú je možné považovať za úplnú, dlhodobo nemôžu zúčastňovať rozhodovania o veciach.

                     (2)

                     V nariadení Európskeho parlamentu a Rady (EÚ, Euratom) č. 979/2012 z 25. októbra 2012 o zastupujúcich sudcoch Súdu pre verejnú službu Európskej únie sa ustanovuje, že Rada na návrh predsedu Súdneho dvora jednomyseľne zostaví zoznam troch osôb vymenovaných za zastupujúcich sudcov. Títo sudcovia sa vyberajú spomedzi bývalých členov Súdneho dvora Európskej únie, ktorí by sa mohli uvoľniť pre potreby Súdu pre verejnú službu. Vymenúvajú sa na obdobie štyroch rokov s možnosťou opätovného menovania. V uvedenom zozname sa určuje poradie zastupujúcich sudcov, v akom sa povolajú vykonávať svoje funkciu.

                     (3)

                     Je vhodné zostaviť zoznam troch zastupujúcich sudcov Súdu pre verejnú službu,

               PRIJALA TOTO ROZHODNUTIE:

            Článok 1
            Vypracúva sa zoznam troch zastupujúcich sudcov Súdu pre verejnú službu. Tvoria ho:

                        —

                        pán Haris TAGARAS, bývalý sudca Súdu pre verejnú službu,

                        —

                        pán Arjen W. H. MEIJ, bývalý sudca Súdu prvého stupňa,

                        —

                        pani Verica TRSTENJAK, bývalá generálna advokátka Súdneho dvora a bývalá sudkyňa Súdu prvého stupňa.

                  Poradie v tomto zozname je poradím, v akom sa zastupujúci sudcovia v prípade potreby povolajú vykonávať svoje funkciu.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Luxemburgu 22. apríla 2013

                  Za Radu

                  predseda

               E. GILMORE

            (1)  Ú. v. EÚ L 303, 31.10.2012, s. 83.


title: Rozhodnutie zástupcov vlád členských štátov z  30. novembra 2009 , ktorým sa vymenúva generálny advokát Súdneho dvora Európskych spoločenstiev

text:
               20.1.2010

               SK

               Úradný vestník Európskej únie

               L 14/12

         ROZHODNUTIE ZÁSTUPCOV VLÁD ČLENSKÝCH ŠTÁTOV
   z 30. novembra 2009,
   ktorým sa vymenúva generálny advokát Súdneho dvora Európskych spoločenstiev
   (2010/33/ES, Euratom)
   ZÁSTUPCOVIA VLÁD ČLENSKÝCH ŠTÁTOV EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 223,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 139,
   keďže na základe článkov 7 a 8 Protokolu o štatúte Súdneho dvora a vzhľadom na úmrtie pána Dámaso Ruiz-Jarabo Colomera je potrebné pristúpiť k vymenovaniu generálneho advokáta Súdneho dvora Európskych spoločenstiev na zvyšný čas funkčného obdobia pána Dámaso Ruiz-Jarabo Colomera, ktoré trvá do 6. októbra 2015,
   ROZHODLI TAKTO:
   Článok 1
   Pán Pedro Cruz Villalón sa vymenúva za generálneho advokáta Súdneho dvora Európskych spoločenstiev na obdobie od 30. novembra 2009 do 6. októbra 2015.
   Článok 2
   Toto rozhodnutie sa uverejní v Úradnom vestníku Európskej únie.

      V Bruseli 30. novembra 2009

            Predsedníčka

         B. ASK